作者:孟郊
標題:忽不貧，喜盧仝書船歸洛
內容:貧孟忽不貧，請問孟何如。盧仝歸洛船，崔嵬但載書。江潮清翻翻，淮潮碧徐徐。夜信為朝信，朝信良卷舒。江淮君子水，相送仁有餘。我去官色衫，肩經入君廬。喃喃肩經郎，言語傾琪琚。琪琚鏗好詞，鳥鵲躍庭除。書船平安歸，喜報鄉裡閭。我願拾遺柴，巢經於空虛。下免塵土侵，上為雲霞居。日月更相鎖，道義分明儲。不願空岧嶢，但願實工夫。實空二理微，分別相起予。經書荒蕪多，為君勉勉鋤。勉勉不敢專，傳之方在諸。